  Майя Бывальцева Татарстанысь удмуртъёслэн лулчеберетъя йӧскалык автономизы 2018-тӥ арын 38 ужрад ортчытӥз. Со пӧлын нылпи садэ ветлӥсь покчиослэн «Мудорвай» вожвылъяськонзы но егитъёслэн «БиГерд» форумзы. Со сярысь ивортодэтъяя «Удмуртия» агентстволы автономилэн быдэсъясь кивалтӥсез Марина Иванова вераз. 1-тӥ южтолэзе Бигерысь удмуртъёс берло куинь ар ӵоже ужамзылы йылпумъянъёс лэсьтӥзы. Йылпумъян-быръён кенеше интыосысь автономиослэн кивалтӥсьёссы, муниципал тӧрлыкъёслэн ыстэм муртъёссы люкаськизы. Марина Ивановалэн кылъёсызъя, Татарстанын улӥсь удмуртъёс уката чырмыт ужаны кутскизы автономилы кивалтӥсе Андрей Герасимовез быръем бере. 2016-тӥ арын 16 ужрад ортчытӥзы ке, валля арын – 52, кылем арын – 38. Ми ужрадъёслэн ӟечлыксылы бадӟымгес саклы висъяны малпамы, соин ик 38 ужрад луиз. Со но чакламлэсь тросгес. Милям вань Лулчеберетъя йӧскалык автономиез азинтонъя стратегия 2025 арозь, кудӥныз Герасимов ветлӥз Перме «Форум национального единства» ужрадэ но басьтӥз нырысетӥ инты, отын милям 21 мероприятие пусъемын Марина Иванова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезОдӥгез бадӟымез но азинлыкоез ӵектоссы – нылпи садэ ветлӥсь пиналъёслэн «Мудорвай» элькун вожвылъяськонзы. Куинь ар ӵоже ни отчы, удмурт нылпиос сяна, удмурт лулчеберетэн тунсыкъяськись мукет выжыысь покчиос но пырисько. Туэ арлы 600-лэсь ятыр нылпи пыриськиз та конкурсэ, кылем арын – 800-лэсь ятыр. Удмурт нылпиос - 400 мында, сыӵе трос ӧвӧл соос. Но али тросгес луоз, оло, малы ке шуоно кылем арын усьтӥм площадка Нырья школаосын, отын 135 пиналъёс. Со тужгес бадӟымез гурт поселение милям, мукет интыосын удмурт нылпиос сыӵе трос ӧвӧл. Президентский грант утӥмы нылпиослы площадка усьтыны Кукмор ёросысь Нырья гуртын Марина Иванова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезБадӟым тунсыкъяськон кылдытӥз егитъёслы чаклам «БиГерд» форум но. Нырысьсэ сое 2017-тӥ арын ортчытӥзы, соку отчы 37 адями пыриськиз. Кылем арын 70 адями люкаськиз ни. Марина Ивановалэн кылъёсызъя, кылемаз форумазы Венгриысь но куноос вуылӥзы. 2017-тӥ арын Татарстанысь Кукомрын удмуртъёслэн вашкала гуръёссыя «Чакара» улосвылкуспо фестиваль ортчиз. Фольклоръя ужрадэ 4 сюрс пала адями люкаськиз. Фестивалез радъяны Удмуртиысь Камсьӧр удмуртъёслэн центрзы но Йӧскалык политикая министерство юрттӥзы, пусйиз Марина Иванова. Кылем арын Бигерысь удмуртъёс «Удмурт Кенеш» огазеяськонэн ӵош бадӟым уж лэсьтӥзы – удмуртъёслэн нырысетӥ огъяросси ӧтчамзы ортчем дырысен 100 ар тырмонлы сӥзьыса, Алабгоын конференци радъязы. Солэн ужаз 300 пала адями пыриськиз. Озьы ик миым паськыт ужрадлы пӧрмиз Бавлы ёросысь Утор (Николашкино) гуртлэсь нуналзэ пусъён. Бигерысь удмуртъёслэн автономизылэн быдэсъясь кивалтӥсез верамъя, таиз ужрад возьматӥз, кызьы калыкен ужаны кулэ. Ужрад шоры кызьы учкиськом? Ми вераськом, ми калык понна лэсьтыны кулэ шуыса. Нош малы ми калыкез бордамы ум кыскиське, калыклэсь ум юаське, кулэ-а со соослы, ӧвол-а? А татын тани сыӵе мероприятимы луиз - вань калык, гурт калык, пыриськиз: уксё-а со люказ, мар ке но лэсьтӥз-а, кыӵе ке но сувенирной продукция, шуом, таба нянь пыжиз-а со. Сыӵе кыӵе ке но уж быдэстӥз но туж умой луыса потӥз Марина Иванова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезТабере озьы ик дэмен «Гырон быдтон» элькун праздникез радъяны малпало. Туэ со Мамадыш ёросысь Пойкагуртын ортчоз. «Калыкен али ини ужаны кутским. Соос али тани площадкаосыз дасяса мыно, хотя толалтэ, вань писпуосыз радъяса, вандылыса мыно, площадказы мед чебер луоз шуыса гужемлы», - пусйиз Марина Иванова. Пойкагуртын ик «БиГерд» форум ортчоз. Таяз арын ужрадзы Удмуртиысь Гербер элькун праздникен одӥг нуналэ тупа, но Марина Ивановалэн верамезъя, «номыр кышкытэз отын ӧвӧл», тыршозы кыказ ик ужрадъёсы пыриськыны. Озьы ик со та дырлы быдэсмымтэ малпанъёссы сярысь вераз. Та дыре школаын дышетскись пиналъёслы ӵектос кылдытон бордын ужало, туннэ та арлыдъем гинэ адямиослы чаклам проектсы ӧвӧл на. Выль ӵектосэз улонэ пыӵатон понна грант утыны оско. Эшшо одӥгез быдэстымтэ ужпумзы – визьнодасьёс понна вожвылъяськон ортчытон. Нокызьы милям ужрадмы уг мыны воспитательёс понна конкурсъя. Ми малпаськимы вал сое лэсьтыны программаосъя, но отын туж трос методической материал кулэ. Сое быдэстӥсь валась адями луыны кулэ. Ми сое быгатомы радъяны, но тодон-валанмы уггес тырмы. Татын ми куриськом Удмуртилэсь юрттэтсэ Марина Иванова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезМарина Иванова пусйиз, йӧскалык праздникъёс, ужрадъёс котькуд удмурт ёросын радъясько. Пиналъёс анай кылъя элькун но улосвылкуспо олимпиадаосы, фестивальёсы пырисько. Татарстанысь удмуртъёслэн лулчеберетъя автономизылы туэ 25 ар тырмоз. Ёросъёсын но каръёсын 11 ёзэтъёсыз ужало. Куд-огез соос 30 ар тырмонзэс но пусъёзы ни. Интыысь котькуд кивалтӥсьлы мыло-кыдо ужамзы понна тау карыны кулэ, пусйиз Марина Иванова. Озьы ик со Удмуртиысь тӧрлыкъёслы но мерлыко огазеяськонъёслы валче ужамзы понна тау вераз. Нялтас, автономилэн кенешоназ элькунысьтымы йӧскалык политикая министр Лариса Буранова, «Удмурт Кенеш» огазеяськонлэн тӧроез но Кун Кенешысь ялан ужась ӧрилэн кивалтӥсез Татьяна Ишматова, Камсьӧр удмуртъёслэн центрзылэн кивалтӥсез Флюра Чибышева ветлӥзы. Со возьматэ, ужрадъёсмы мыно, кусыпъёсмы умой шуыса, кыӵе ке но гажан вань Марина Иванова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезПусъём, кенешонын Татарстанысь удмуртъёслэн лулчеберетъя йӧскалык автономизылы кивалтӥсе матысь 3 арлы нош ик Андрей Герасимовез бырйизы.  Тегъёс: Мерлык Лулчеберет егитъёс Удмуртия пиналъёс удмуртъёс Татарстан  